Sincera et beniuola salutacione in singulis beneplacitis premissa. Leuen heren vnde zunderlike vrunde, juwe erbaricheyt beghere wi to wetene, dat Ghoedeke Hoyeman, de ichteswanne vnse borgher was, dot blef mit vns to Abo, des nv alse lest was to sunte Gregorius daghe en iar was, vnde heft ichteswelk ghud na zik ghelaten, des en deel to Abo is vnde en deel binnen iuwer stad to Reuele, dat de sulue Ghodeke bi sinem leuendighen liue dar nedder zette, dat bedderuen luden alse iuwen borgheren wol witlik is, de dat vnder zik hebben. Dit sulue gud, dat hir mit vns is vnde mit iv to Reuele, dat heft ghestan iar vnde dach dat dar nin erue binnen iare vnde daghe mit bewisinge na komen is van desses vorschreuen Ghodeken weghene. Hir vmme zo is dat sulue gud mit vnseme zwedeschen rechte, dat Ghodeken eruen van rechtes weghene to boert hedde, of se binnen iare vnde daghe dar na komen hedden mit ghuder bewisinge, to ghedelet Jacope Abrahamessone, vnseme houetmanne, van des rikes weghene van Zweden, dat vormals plach to hetene dane arf, zo dat he dar recht to heft van Ghodekens erue weghene, wor he dat vt vraghen kan, alse to der helfte des ghudes, wente de ander helfte siner husvrowen kunnen van vnses rechtes weghene to boren mach. Na dem dat Jacop Abrahamesson vorschreuen, dor sines rechten beschedenen vorvalles willen, to desser tid suluen nicht leddich was dat vorschreuene vorstoruene gud vt to manende, vt to vorderende vnde vp to borende, wor he dat vt vraghen konde mit rechte, zo heft he vor vns in dem ratstouen to Abo van siner weghene myndich vnde mechtich ghemaket Hans Vridach, dessen brefuorer, vnde heft eme ganse vullenkomene macht ghegheuen to donde vnde to latene dit vorschriuene gud, dat Jacobe to boren mach, wor Hans dat wet edder vt vraghen kan, dat he dat vt vorderen vnde v[ervo]ren mach vnde schal van Jacopes weghene likerwis of Jakob sulwen ieghenwardich dar bi were. Hir vmme bidden wi iv, leuen vrunde, dat gi dor vnser bede willem desseme vorschreuene Hans Vridaghe in desseme werue [van Jac]opes weghene be holpen zin, wan he to iv kumpt, dat eme dit vorschreuene gud alse Jacopes deel gheantw[ordet w]erde willichliken van den ghenen, de dat vnder hant mit iv hebben, vnde nicht daran ghehindert wer[den, w]ente wes wi hir mit vns hadden, dat Jacope dar af to boren mochte, dat is eme antwordet. Hir doet bi als wi iv alles ghudes wol to louen. Jn Domino semper valete. Scriptum in vigilia pentecostes nostre ciuitatis sub sigillo tergotenus app[en]so in testimonium premissorum per nos proconsules ac consules Aboenses, vestros speciales. Adress: Honorabilibus ac discretis viris ..... proconsulibus ac consulibus ciuitatis Reualiensis hec littera reuerenter presentetur.